पृथ्वी ग्रह इतना शानदार है
कि जीवन की छोटी-छोटी चीज़ों पर हमारा ध्यान ही नहीं जाता।
पर थोड़ा पास से देखो...
तो एक पूर्णतया अज्ञात दुनिया नज़र आएगी।
ऐसी दुनिया जहाँ नन्हे नायकों...
और छोटे विलक्षण प्राणियों को...
बड़ी-बड़ी बाधाओं के विरुद्ध जीतने के लिए...
असाधारण महाशक्तियों की आवश्यकता होती है।
टाइनी वर्ल्ड
प्रवाल-भित्तियाँ हमारे ग्रह के सबसे विविध स्थानों में से हैं।
वर्णनकर्ता पॉल रुड
मछलियों के बड़े-बड़े झुँडों और शानदार जीवों का घर।
पर उनके नीचे मिलेगा...
एक लघु महानगर...
अद्भुत नन्ही ज़िंदगियों की चहल-पहल से भरा हुआ।
यह जानवर चाहे छोटे हैं...
पर उनके द्वारा किया गया काम अनिवार्य है।
और अभी, वे हमेशा से भी ज़्यादा व्यस्त हैं।
साल में एक बार, शैलभित्ति में एक असाधारण प्रजनन का कार्यक्रम घटित होता है...
जो उनका भविष्य सुरक्षित करने के लिए अत्यावश्यक है।
पर एक बड़ी शैलभित्ति में एक छोटी मछली होना आसान नहीं है।
अपने प्रवाल नगर को जीवित रखने के लिए नन्हे जानवरों को विशाल चुनौतियाँ पार करनी होंगी।
शैलभित्ति
प्रवाल-भित्ति किसी भी शहर की तरह जटिल और भीड़-भड़क्के से भरी होती है।
हर दिन व्यस्तता और शोर से शुरू होता है।
सभी नागरिक भोर में पानी के नीचे एक-दूसरे को उत्साहपूर्वक पुकारते हुए...
चटकती माँसपेशियों...
चटकते पंजों...
और कटकटाते दाँतों का शोर।
केवल नन्हे जीवों के फलते-फूलते समुदाय वाली एक स्वस्थ शैलभित्ति ही
इतनी ज़ोरदार आवाज़ में गाती है।
यहाँ की आधी मछलियों का आकार एक बोतल के ढक्कन से कुछ ही बड़ा होगा।
पर उनकी सेवाओं की बहुत माँग है।
एक कछुआ आया है इस सफ़ाई केन्द्र में...
अपने खोल की सफ़ाई करवाने।
इतना बड़ा काम एक नन्ही ब्लेनी अकेली नहीं कर सकती।
तो शैवाल-हटाव विशेषज्ञों का एक दल उसे साफ़ करने में मदद करता है।
क्लाउन मछली का एक परिवार अपने एनीमनी घर की देखभाल कर रहा है।
उसके चुभने वाले स्पर्शकों में कम ही परभक्षी आने की हिम्मत करते हैं।
पर क्लाउन मछली के पास श्लेष्मा का सुरक्षा कवच है
जिसके कारण वे यहाँ स्थायी तौर पर रह सकते हैं।
बदले में, वे एनीमनी की सफ़ाई और उनका ऑक्सीजनीकरण करते हैं।
उनके नीचे छुपा है एक नर, जिसे 500 अंडों का ख्याल रखना है।
हर अंडा चावल के दाने से भी छोटा है।
अगर इनमें से बच्चे उसी रात निकले, जिस रात शैलभित्ति का प्रजनन होगा,
तो उन्हें जीवित रह पाने का सर्वश्रेष्ठ अवसर मिलेगा।
तब तक, वे सुरक्षित रहेंगे।
यह शैलभित्ति के सबसे सुरक्षित घरों में से एक है।
और परिवार कभी ज़्यादा दूर नहीं जाता।
यहाँ पर, कोई ना कोई तुमसे बड़ी मछली हमेशा मौजूद होती है।
लेपर्ड कोरल ग्रुपर।
नन्ही डेमसलफ़िश प्रवाल की भूलभुलैया में आकर छुपती हैं...
ग्रुपर की पहुँच से बाहर।
पर यह होशियार मछली भी हार नहीं मानती।
यह बुला लेता है...
अपने लिए और हाथ।
ऑक्टोपस चाहे एक असंभाव्य साथी लगे।
पर एक साथ, वे बहुत घातक दल बनते हैं।
जब ग्रुपर छद्मावरण के लिए अपने रंग बदल लेता है...
तो समझो शिकार शुरू हो गया।
डेमसलफ़िश के लिए तो दोगुनी मुसीबत है।
ग्रुपर उनके छुपने की जगह ढूँढ लेता है।
फिर उसे दिखाने के लिए अपना रंग हल्का कर लेता है।
स्पर्शक नीचे आते हैं।
मछलियाँ घबराकर भागती हैं।
सीधे ग्रुपर के शिकंजे में।
बहुत भयानक विकल्प है।
ना हिलो, तो ऑक्टोपस की पकड़ में आने का ख़तरा।
और भागो...
तो ग्रुपर से पकड़े जाओ।
जब कोई सुरक्षित बचाव का तरीका ना हो...
तो कई बार मुकाबला करना ही एकमात्र विकल्प बचता है।
डेमसलफ़िश झुँड बनाकर ऑक्टोपस पर हमला करती हैं
और उसे वहाँ से भगाने की कोशिश करती हैं।
पर यह खलबली और भी बड़ी मछलियों का ध्यान आकर्षित करती है।
छोटी मछलियों के लिए यह यहाँ से बच कर भाग जाने का मौक़ा है।
शार्क मछलियों के वहाँ आ जाने से...
अचानक, हर कोई अपनी-अपनी जान बचाने की फ़िराक में है।
अब कहाँ होगा एक साथ काम करना।
बड़ी शार्कों को इन छोटी-मोटी मछलियों से कोई मतलब नहीं।
पर बाकी परभक्षियों के उनसे डरकर भागने से अब नन्ही मछलियाँ अपना काम कर सकती हैं।
ग्रेज़र शैलभित्ति से शैवाल को दूर रखते हैं।
जिससे धीरे बढ़ने वाले प्रवाल को पनपने का मौक़ा मिलता है।
प्रवाल दरअसल नन्हे जानवरों की आबादियों से बना होता है।
हरेक में सूक्ष्म वनस्पति कोशिकाएँ होती हैं जो रोशनी को खाने में परिवर्तित करती हैं।
एक अद्भुत संबंध जो इस पूरी शैलभित्ति का आधार है।
एक साथ, करोड़ों नन्ही जानें...
पृथ्वी की सबसे बड़ी जीवित संरचनाओं का निर्माण करती हैं।
पर यह प्रवाल नगर बहुत नाज़ुक होते हैं।
यह कमज़ोर होते हैं, गरम होते समुद्रों के सामने...
प्रदूषन के सामने...
अधिक मछली पकड़े जाने...
और हमलों के कारण।
हज़ारों ट्यूब्ड पैरों पर रेंगते हुए।
ज़हरीले काँटों से लैस।
एक विशाल...
प्रवाल खाने वाली...
क्राउन-ऑफ़-थॉर्न्स स्टारफ़िश।
यह हर साल हज़ारों प्रवाल खा सकती है।
और यह अकेली नहीं है।
इसके साथ तो पूरी सेना है...
जो इन नन्हे जीवों के घरों को समाप्त कर रही है।
पर अपनी ओर बढ़ते ख़तरे से अनजान,
शैलभित्ति के वासी व्यस्त हैं, प्रजनन की तैयारी करने में।
और खाना ढूँढने में।
प्राणी जगत की सबसे जटिल आँखें।
मनुष्यों की आँखों के रंग रिसेप्टर्स से चार गुना अधिक रिसेप्टर्स के साथ,
पीकॉक मैन्टिस श्रिम्प दुनिया को बिल्कुल अलग तरीके से देखता है।
इसका आकार टूथपेस्ट की ट्यूब के जितना होगा, पर यह असहाय नहीं है।
यह इतने ज़ोर से मारती है कि नौ मिलीमीटर की गोली की गति से मुकाबला कर ले।
इतनी तेज़ कि पानी को भाप बना दे।
और रोशनी की चमक भी पैदा कर सकती है।
पर एक सुसज्जित मैन्टिस श्रिम्प को भी एक सुरक्षित जगह चाहिए।
उसका बिल जो जल्दी ही उसकी बालवाड़ी बन जाएगा।
जब मरम्मत पूरी हो जाएगी।
इसे मिलने एक नर आगंतुक आ भी चुका है...
जिसे साथी की तलाश है।
या शायद इसका घर चुराने आया है।
जो भी हो...
इसकी बिजली की गति जैसे वार जल्दी ही यह बात साफ़ कर देंगे...
कि यह मेहमानों के लिए तैयार नहीं है।
पर खुले में दिखने के लिए यह एक ख़तरनाक जगह है।
एक भूखा परभक्षी।
जिसका आकार...
एक चाय के कप जितना है।
एक ड्वार्फ़ कटलफ़िश।
इसे अगर प्रजनन की हालत में पहुँचना है, तो इसे बड़ा होना होगा।
और इसका मतलब है ढेर सारा भोजन खाना।
पर यह ख़ुद भी एक कमज़ोर लक्ष्य है।
तो तरीका यह है कि बिना शिकार हुए शिकार किया जाए।
यह वेष परिवर्तन का उस्ताद, अपनी चमड़ी का रंग और बनावट ऐसे बदलता है...
कि परभक्षियों को मात दे दे...
और अपने शिकार को भी।
उसके जीवन की अवधि एक साल से अधिक नहीं है, तो उसे तेज़ी से बढ़ना होगा,
जिसके लिए वह हर हिलती-डुलती चीज़ खाता है।
प्लवक को खाने के लिए अपनी बाँहें हिलाता...
बटन के आकार का एक बॉक्सर केकड़ा ख़तरे से अनजान लग रहा है।
एक दर्दनाक ग़लती।
इस केकड़े के पंजों में चुभने वाले लघु एनीमनी हैं।
परभक्षियों से बचाव के लिए नन्हे टेज़र।
वे इतने असरदार हैं,
कि उन्हें पाने के लिए प्रतिद्वंद्वी कुछ भी करेंगे।
यह बहुत ही संवेदनशील मुकाबला है।
कोई भी केकड़ा एनीमनीज़ को नुकसान नहीं पहुँचाना चाहता।
अपने विरोधी को पाश में लेकर, प्रतिद्वंद्वी ध्यान से अपना इनाम निकालता है।
अब जबकि दोनों के पास एक-एक है,
दोनों केकड़े उन्हें विभाजित कर चुभने वाले दस्तानों का पूरा जोड़ा पुनः उगा लेंगे।
एनीमनीज़ हर तरह के नन्हे जीवों को सुरक्षा प्रदान करते हैं।
नन्हा पारदर्शी एनीमनी श्रिम्प।
क्लाउन मछली के साथ रहता है।
उनका आकार भले ही एक पेपर क्लिप जितना हो...
पर उनमें शैलभित्ति की बड़ी मछलियों के साथ सौदा करने की हिम्मत है।
श्रिम्प हिल-डुल कर अपनी सेवाओं का प्रचार करते हैं।
और अगर ग्राहक एक परभक्षी है...
वे अपनी सेवाओं की सीमा पूरी तरह साफ़ कर देते हैं...
ताली बजा कर।
एक बार उसे यक़ीन हो जाता है वह सुरक्षित है,
तो एक नन्ही श्रिम्प काम शुरू करती है।
मृत त्वचा की परत उतारना...
परजीवियों को निकालना...
और गलफड़ों की सफ़ाई करना।
दाँतों की सफ़ाई के लिए वह उनके मुँह में जाने की हिम्मत भी कर लेती है।
इन नन्हे सफ़ाई कर्मचारियों द्वारा दी गईं स्वास्थ्य सेवाएँ
बड़ी मछलियों को स्वस्थ रखने के लिए अनिवार्य हैं।
पूरी शैलभित्ति में समागम के लिए तैयारियाँ चल रही हैं।
मैन्टिस श्रिम्प की बालवाड़ी लगभग बन चुकी है।
उसने उसे सुरक्षित करने के लिए तीन किलो का भारी मलबा उठाया है।
और अपने आपातकालीन निकास साफ़ कर लिए हैं ताकि इसके दुश्मन ढूँढते ही रह जाएँ।
उसका निर्माण कार्य इतना विस्तृत है कि बाकियों को भी यहाँ घर मिल जाता है।
पर उसका एक पड़ोसी है जो थोड़ी समस्या खड़ी करता है।
एक टस्कफ़िश।
उपकरण इस्तेमाल करने वाली कुछ ही मछलियों में से एक।
इसके पास सीपियाँ तोड़ने के लिए अपना ख़ुद का निहाई भी है।
उसकी मैन्टिस श्रिम्प को खाने की संभावना नहीं है।
पर खाने के लिए उसका तोड़-फोड़ का तरीका उसके घर का विनाश कर सकता है।
वह खाने की तलाश में मलबे के बड़े-बड़े ढेर हटा रहा है।
उसे जो चाहिए था, वह मिल गया है।
पर अब उसका बालवाड़ी का निर्माण नियत योजना से बहुत पीछे चला गया है।
शाम ढलने के साथ, शैलभित्ति और व्यस्त हो रही है।
क्लाउन मछली के अंडों से बच्चे निकलने के क़रीब हैं।
और क्लीनर रैस का एक दल जोर-शोर से काम कर रहा है।
केवल एक उँगली की लंबाई के आकार के,
वे अपनी काली और नीली धारियों से आसानी से पहचाने जाते हैं।
पर सभी का इरादा इतना नेक-दिल नहीं है जितना नज़र आता है।
एक फ़ैंगब्लेनी।
यह पाखंडी अपने रंग बदल कर क्लीनर रैस जैसे कर लेता है
और चुपके से बिना दिखे उनके बीच घुस जाता है।
पर वह यहाँ सफ़ाई करने नहीं आया है।
बेख़बर मछलियों की त्वचा को अपने पंजों से खरोंच कर...
वह शल्क का भोजन चुरा लेता है।
और इससे पहले कि उसके शिकार को पता चले क्या हुआ है
यह धूर्त धोखेबाज़ वहाँ से गायब होकर...
अपने बिल में वापस पहुँच जाता है।
गुप्त रूप से काम करके ही बहुत से छोटे जानवर एक बड़ी शैलभित्ति पर जीवित रहते हैं।
इसी तरह काम करके ही ड्वार्फ़ कटलफ़िश जीवित रह पाई है...
और अपना पेट भर पाई है।
हर सफल शिकार के साथ, वह बड़ा हो रहा है।
यह मादा प्रभावित लगती है।
और कम से कम इस बार, खाना उसकी प्राथमिकता नहीं है।
मैन्टिस श्रिम्प अपना घर वापस ठीक कर रही है।
बेकार चीज़ें फेंक रही है।
सुनिश्चित कर रही है कि हर चीज़ जगह पर है।
और अंतिम परिष्करण कर रही है।
आख़िरकार, वह किसी मेहमान के स्वागत के लिए तैयार है।
जैसे ही साल के सबसे महत्वपूर्ण कार्यक्रम के लिए शैलभित्ति तैयार होती है,
प्रवाल के हत्यारे पहुँच जाते हैं।
क्राउन ऑफ़ थॉर्न्स स्टारफ़िश के झुँड।
अपने पेट बाहर निकाल कर, वे प्रवाल के जीवित ऊतक हज़म कर लेते हैं।
और पीछे केवल सफ़ेद कंकाल छोड़ देते हैं।
स्टारफ़िश के झुँडों को उनके रास्ते में आए हर प्रवाल को
खाने से रोकने के लिए शैलभित्ति के निवासी कुछ नहीं कर पा रहे।
अगली बारी इस नन्हे केकड़े के घर की है।
चाहे वह कितनी भी कोशिश कर ले...
स्टारफ़िश का शरीर लगभग अभेद्य है।
पर उसके काँटों का नरम संवेदनशील आधार...
उसकी कमज़ोरी है।
अब समय है एक नन्हे केकड़े के...
एक दैत्य को हराने का।
पहरेदार केकड़ों से लड़ने का सिरदर्द कौन उठाए।
नन्हे जीवों का एक विविध समुदाय...
जहाँ हर कोई अपना योगदान दे रहा है...
प्रवाल-भित्ति को स्वस्थ रख आने वाले ख़तरों के प्रति प्रतिरोध की क्षमता देता है।
इन जीवित नगरों के क्षतिग्रस्त क्षेत्र भी पुनः पनप सकते हैं।
साल में एक बार
सबसे उत्तम ज्वार-भाटा और सबसे उत्तम तापमान एक ही समय पर होते हैं।
आज की रात वह रात है...
जब शैलभित्ति स्वयं प्रजनन आरंभ करेगी।
एक नन्ही पोटली, केवल काली मिर्च के एक दाने के आकार की।
प्रवाल शिशुओं के बनने के सभी घटक एक ही पुलिंदे में।
प्रवाल बच्चे पैदा कर रहा है।
शैलभित्ति के और भी कई नन्हे जानवर बच्चे पैदा कर रहे हैं।
ड्वार्फ़ कटलफ़िश को साथी मिल गया है।
अब समय है वह अपने अंडे प्रवाल में सुरक्षित रख दे।
मैन्टिस श्रिम्प ने भी अंडे दे दिए हैं।
बीस हज़ार।
और डैडी से एक बार और सफ़ाई करवाने के बाद...
क्लाउन मछली के हज़ारों कीटडिंभ अब खुले में छोड़ दिए गए हैं।
एक साथ बच्चे पैदा करना सुनिश्चित करता है कि ज़्यादा से ज़्यादा नन्हे जीव
ज्वार-भाटे के साथ सुरक्षित निकल जाएँ।
जल्द, अद्भुत नन्हे जीव बड़े हो रहे हैं।
एक मूँगफली के दाने के आकार का,
कटलफ़िश का बच्चा अपना समुद्री अभियान शुरू ही कर रहा है।
और शायद सबसे महत्वपूर्ण, एक मिलीमीटर का प्रवाल प्लेन्यूला।
शैलभित्ति की आवाज़ों से आकर्षित होकर...
एक नन्हा सा टुकड़ा जो बढ़कर एक विशाल प्रवाल बन जाएगा।
और इस प्रवाल नगर के सभी निवासियों के भविष्य के निर्माण में मदद करेगा।
उपशीर्षक अनुवादक: मृणाल अग्रवाल